काळजाच्या आताकान मरण आयलें हो निश्कर्श आतां खून जालो, असो बदल्ला. हरयाणाची अभिनेत्री, भाजपाची फुडारी सोनाली फोगट (42) हिच्या मरणान आतां वेगळें मोडण घेतलां. तिचो खाजगी सहायक सुधीर सांगवान आनी ताचो इश्ट सुखवींदर सिंग हांणी तिका जबरदस्तीन कसलें तरी रसायन थंड पेयांत मिस्तुराद करून पिवपाक दिलें आनी उपरांत तिका काळजाचो आताक येवन मरण आयलें, असो दुबाव पुलिसांनी उक्तायला. मरचे पयलीं कांय वेळ सोनालीन आपले आवयक फोन करून अस्वस्थ दिसता. म्हजो जीव धोक्यांत आसा, अशें सांगिल्ल्याचें छापून आयलां. पोस्ट मार्टेमांत तिचे कुडींत घावे जाल्ल्याचें (ब्लंट कट) दिसून आयलां. तिका बडयिल्ली काय ना, ताचोय तपास पुलीस करतात. संगवान आनी सुखवींदराक पुलिसांनी काल अटक केल्या. तिची मालमत्ता हातासपाक आनी राजकी कारकिर्द काबार करपाक आमी हें केलें, अशी कबुली दोगांयनी दिल्या, अशें पुलिसांनी पत्रकार परिशद घेवन सांगलां.
 गोंयांत विदेशी व्यक्तीचेर अत्याचार जातात वा तिचो खून जाता, तेन्ना मेजून सगले राष्ट्रीय खबरां चॅनल जागे जातात. हरशी गोंयांतली कितलीय व्हडली घडणूक तांकां सट करून दिसना. सोनाली ही तशी राष्ट्रीय पांवड्या वयली व्यक्ती. कारण समाजमाध्यमांचेर तिचे व्हिडियो गाजताले. तातूंत ती भाजपाची थळावी फुडारी. कालच्यान कांय राष्ट्रीय चॅनलांचेर हे विशीं खबरो, भासाभास, खास रिपोर्ट सुरू जाल्यात. तातूंत गोंयची बदनामी जावं येता. ते खातीर सरकाराक सादूर रावचें पडटलें. कारण 13 वर्सां पयलीं स्कार्लेट किलींग हिचेर बलात्कार आनी खून जाल्लो तेन्ना मेळटा ताणें गोंयचेर चिखल मारिल्लो. पुलिसांनी तेन्नाय ताकतिकेन तें बुडून मेलें, असो निश्कर्श काडिल्लो. उपरांत तिचे आवयन प्रकरण लावन धरिल्ल्यान तपास ओल्तां घेत खून, बलात्काराचेर येवन थांबिल्लो. सिद्धी नायकाचे बाबतींतूय अशेंच घडलां, असो आरोप तिच्या घरच्यांनी केला. पूण, मागीर सिद्धीची फायलूच बंद जाली. सोनालीच्या मरणा बाबतींत वेगळें कितें भायर सरूं येता, अशें सगल्यांक दिशिल्लें आनी ते खरें थारलें. हांगा येवपी पर्यटक वा हेर कोण दर्यादेगांचेर रातच्या वेळार कितें करतात, हाॅटेलांत वा पबांनी तांचें कितें चल्लां ताचेर पुलिसांक लक्ष दवरप तशें शक्य ना. घडणूक थळांचेर आशिल्ले लोकूय उपरांत कितें सांगपाक मुखार येत हाचीय खात्री नासता. तेन्ना दोशी म्हूण एकमेकांक बोट दाखोवप योग्य न्हय. पूण पुलीस वा वैजकी तपास ताकतिकेन एखादो निश्कर्श काडटा आनी कांय वेळान तो चुकीचो थारून ताच्या उरफाटेंच कितें भायर येता जाल्यार तपास करप्यांक कोणूय दोश दितलोच. तपास यंत्रणा अशी कित्याक वागता काय? सोनालीचे बाबतींत तांचेर कोणें चेपण घाल्लें, अशें जाणवना. सगलें कितें शिस्तींत, कायद्या प्रमाण कित्याक करूंक ना? रोखडेंच आताक अशें जाहीर करचे परस आनीक कसलो दुबाव येता जाल्यार बारीकसाणेन तपासणी करूं येताली. सोनाली सारके व्यक्तीच्या मरणा बाबतींत ही ताकतीक जाल्यार सामान्य मनशाचें कितें? तिच्या भावांनी नेट धरूंक नाशिल्लो जाल्यार?
 पुलिसांनी दुबावित म्हूण धरला तो सुखविंदर हरयाणांतलो खण वेवसायिक. ताका गोपाळ कांडा ह्या टोपण नांवान वळखतात. कांडा हे हरयाणाचे आदले आमदार, हवाईसुंदरी गितीका शर्मा हांणी आत्महत्या करतना चिटयेंत कांडा हांचें नांव बरयिल्लें. उपरांत कांडा हांकां अटकूय जाल्ली. आमी आनीक 3-4 नांवां पुलिसांक दिल्यांत. सोनालीच्या प्रकरणांत कांडा आसात काय नात, तें आमकां खबर ना, पूण ते सांगवान हांचे इश्ट, अशें सोनालीचो भाव रिंकू ढांडा हांणी आजतक चॅनलाक सांगलां.
 हे घडणुके उपरांत गोंयच्या पर्यटन मळाचेरुय उजवाड पडटा. भायले पर्यटक येतात, तातूंतले कांयजाण मौजमजा करपाक. कसली ती? तर सोरो, मचमचीत खाण, नाच, ड्रग्स.... मागीर भितरले कांय जाण त्रासांत पडटात. कांय जाणांचो जीवूय वता. दर स म्हयन्यांनी असल्यो घडणुको घडपाक लागल्यात. ड्रग्सा खातीर नांव बदनाम जालांच, आतां खुनाच्या गुन्यांवांक लागून आमच्या सुपुल्ल्या राज्याचें नांव परतून बदनाम जायना जाल्यार पुरो. सोनालीच्या भावान ह्या प्रकरणांत आनीक लोक घुस्पल्ल्याचो दावो केला. पळोवया आतां हें प्रकरण आनीक एक वेगळें वळण घेता, काय पोल जाता तें. सोनाली फोगटाक मात न्याय मेळपाक जाय.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 